ธ.ก.ส. เตรียมจ่ายเงินส่วนต่างโครงการประกันรายได้เกษตรกรผู้ปลูกข้าว งวดแรก 9 พฤศจิกายนนี้
นางมัลลิกา บุญมีตระกูล มหาสุข ที่ปรึกษารัฐมนตรีว่าการกระทรวงพาณิชย์ เปิดเผยว่า นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้ติดตามการแก้ไขปัญหาราคาข้าวอย่างใกล้ชิด โดยภายหลังการรายงานในที่ประชุมคณะรัฐมนตรีรับทราบวานนี้ (4 พ.ย.64) ได้ติดตามกระบวนการทำงานของระบบราชการเกี่ยวกับเงินงวดแรกของโครงการประกันรายได้เกษตรกร ซึ่งจะเป็นหน้าที่ของธนาคารเพื่อการเกษตรและสหกรณ์การเกษตร (ธ.ก.ส.) ดำเนินการจ่ายเงินส่วนต่าง ตามกฎหมายต้องจ่ายภายใน 3 วันทำการ หลังคณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกรผู้ปลูกข้าว ประกาศราคาอ้างอิง ซึ่งถือว่าประกาศเป็นทางการ วันที่ 4 พฤศจิกายน 2564 โดย ธ.ก.ส. แจ้งว่าจะสามารถโอนเงินได้วันที่ 9 พฤศจิกายนนี้ ซึ่งไม่เกินจากวันที่ประกาศกำหนดไว้